**3. NAPIREND** Ügyiratszám: BSZ/1264-4/2025.

**E L Ő T E R J E S Z T É S**

a Képviselő-testület **2025. szeptember 26-i nyilvános** ülésére

**Tárgy:** **Az elismerő cím és helyi kitüntetés alapításáról és adományozásának rendjéről szóló önkormányzati rendelet felülvizsgálata**

**Előterjesztő:** Bíró Imre polgármester

**Előkészítette:** dr. Varga Viktória jegyző

**TISZTELT KÉPVISELŐ-TESTÜLET!**

A képviselő-testület 2005. decemberében alkotta meg az elismerő cím és helyi kitüntetés alapításáról és adományozásának rendjéről szóló rendeletét, melyet az azóta eltelt időben többször módosított.

A felülvizsgálat oka, hogy a képviselő-testület új kitüntetés alapítását tervezi.

Az új kitüntetés a „JÓ TANULÓ, JÓ SPORTOLÓ” kitüntetés, melyet a településen állandó lakóhellyel rendelkező diák nyerhet el, ha több fordulós tanulmányi vagy sport verseny országos döntőjében legalább tizedik helyezést ér el és az elért eredményt eredeti oklevél bemutatásával igazolja.

Módosulna a javaslatok beadására nyitva álló határidő március 20. napjáról május 31. napjára.

Tekintettel arra, hogy a jelenleg hatályos rendelet szerkezetileg nem felel meg a jogszabályszerkesztési követelményeknek, javaslom egy új rendelet megalkotását.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Balatonszepezd Község Önkormányzata Képviselő-testülete a helyi kitüntetések alapításáról és adományozásuk rendjéről szóló rendelet-tervezetet elfogadja és …/2025. (…) számon önkormányzati rendeletei közé iktatja.

Balatonszepezd, 2025. szeptember 2.

**Bíró Imre**

polgármester

**Balatonszepezd Község Önkormányzata Képviselő-testületének**

**/2025. ( ) önkormányzati rendelete**

**a helyi kitüntetések alapításáról és adományozásuk rendjéről**

(tervezet)

[1] A szabályozás célja, hogy Balatonszepezd Község Önkormányzata méltó módon elismerje azon személyek, közösségek munkásságát, akik tevékenységükkel elősegítették a település gazdasági és társadalmi fejlődését, jó hírnevének öregbítését.

[2] Balatonszepezd Község Önkormányzata Képviselő-testülete Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, Magyarország Alaptörvénye 32. cikk (1) bekezdés i) pontjában meghatározott feladatkörében eljárva a következőket rendeli el:

**1. Balatonszepezd Község Díszpolgára kitüntető cím**

**1. §**

(1) A Díszpolgár cím adományozásának célja, hogy a település kitüntető címmel ismerhesse el azok érdemeit, akik

a)  kiemelkedő közéleti munkásságukkal hozzájárultak a község fejlődéséhez,

b)  hosszú időn át kifejtett tevékenységükkel hírnevet és elismerést szereztek Balatonszepezdnek.

(2) Díszpolgár cím annak a magyar vagy külföldi állampolgárnak adományozható, aki az (1) bekezdésben meghatározott feltételeknek megfelel.

**2. §**

(1) A díszpolgári cím évenként egy alkalommal, legfeljebb egy személy részére adományozható.

(2) A díszpolgári cím elnyerését díszes (művészi) kivitelű diploma tanúsítja. A diplomának tartalmaznia kell:

a) az adományozott nevét, lakhelyét, foglalkozását - külföldinél az állampolgárságot,

b) az adományozó képviselő-testületi határozat számát, keltét,

c) az adományozás indokait,

d) a polgármester és a jegyző aláírását és Balatonszepezd Önkormányzatának pecsétjét.

(3) A díszpolgári diploma tartozéka a község címerével és Balatonszepezd felirattal ellátott bronzérem.

**3. §**

(1) Balatonszepezd Község Díszpolgára az Önkormányzat és a község lakosságának tiszteletét élvezi, ezért a Képviselő-testület hivatalos rendezvényeire, ünnepélyeire meghívót kap.

(2) A díszpolgárt megilletik mindazok a kedvezmények, amelyek a helyi rendeletekben a Balatonszepezden lakóhellyel rendelkező személyeket megilletik.

(3) Az (1) bekezdésben foglaltak biztosításáért a polgármester a felelős.

**2. „BALATONSZEPEZDÉRT” kitüntetés**

**4. §**

(1) Balatonszepezd Község Képviselő-testülete a település gazdasági és társadalmi fejlődése, valamint a lakosság érdekében hosszabb időn át végzett kiemelkedő tevékenység elismerésére „BALATONSZEPEZDÉRT” kitüntetést alapít.

(2) A kitüntetésben elsősorban magyar állampolgárok részesíthetők, de különösen kimagasló érdem esetén külföldi állampolgárnak is adományozható.

(3) A kitüntetésre különösen az válhat érdemessé, aki kiemelkedő eredményt ért el szakmai felkészültsége alapján az oktató-nevelő munkában, kitűnik a közéletben való részvételével, a község közéletében, közszolgálatában hosszú időn át magas színvonalú munkát végzett, példaértékűen tevékenykedett az egészségvédelem és a szociális ellátás területén, s ezzel általános elismerést vívott ki.

**5. §**

(1) A kitüntetésből évenként legfeljebb egy darab kerülhet adományozásra. Az adományozó ezt a mértéket csak kivételes alkalmakkor (pl. jelentős esemény évfordulója) lépheti túl.

(2) A kitüntetés leírása: a kitüntetés ezüst színű és kör alakú, amelynek átmérője 35 milliméter. A kitüntetés első oldalán Balatonszepezd község címere, hátoldalán „BALATONSZEPEZDÉRT” felirat. A kitüntetés szalagja világoskék színű csúcsára állított egyenlő oldalú háromszög, amelynek oldalhosszúsága 40 milliméter.

(3) Egyesületek, csoportok részére a kitüntetés plakett formájában kerül adományozásra. A plakett leírása: a plakett kör alakú, 5 milliméter vastagságú, 90 milliméter átmérőjű bronz ötvözet. A plakett első oldalán Balatonszepezd község címere, alul félkörben „BALATONSZEPEZDÉRT” felirattal.

(4) A kitüntetés adományozásáról szóló oklevélnek tartalmaznia kell

a) Balatonszepezd Község Önkormányzata megjelölését,

b) a kitüntetett nevét,

c) az adományozást kimondó Képviselő-testületi határozat számát, idejét,

d) a kitüntetés indokát,

e) a polgármester és a jegyző aláírását, és

g) Balatonszepezd Önkormányzatának pecsétjét.

(5) A kitüntetéssel pénzjutalom jár, amely nettó 100.000 Ft értékű.

**3****.** **„JÓ TANULÓ, JÓ SPORTOLÓ” kitüntetés**

**6. §**

(1) Balatonszepezd Község Képviselő-testülete a településnek kiemelkedő tanulmányi és sport teljesítmény által hírnevet szerző eredmény elismerésére „JÓ TANULÓ, JÓ SPORTOLÓ” kitüntetést alapít.

(2) A kitüntetésben balatonszepezdi állandó lakóhellyel rendelkezők részesíthetők.

(3) A kitüntetésre az válhat érdemessé, aki több fordulós tanulmányi vagy sport verseny országos döntőjében legalább tizedik helyezést ér el és az elért eredményt eredeti oklevél bemutatásával igazolja.

(4) A kitüntetésből évenként több darab kerülhet adományozásra.

**7. §**

(1) A kitüntetés leírása: a kitüntetés kék díszmappában elhelyezett, 16 cm széles, 12 cm magas réz színű emlékplakett, melyen a „JÓ TANULÓ, JÓ SPORTOLÓ” kitüntetés .................. versenyző részére Balatonszepezd településnek hírnevet szerzett eredménye elismeréséül. Balatonszepezd Község Önkormányzata Balatonszepezd, ....... év, ......... hó ......... nap”

(2) Egyesületek, csoportok részére a kitüntetés plakett formájában kerül adományozásra. A plakett leírása: a plakett kör alakú, 5 milliméter vastagságú, 90 milliméter átmérőjű bronz ötvözet. A plakett első oldalán Balatonszepezd község címere, alul félkörben „JÓ TANULÓ, JÓ SPORTOLÓ” felirattal.

(3) A kitüntetés adományozásáról szóló oklevélnek tartalmaznia kell

a) Balatonszepezd Község Önkormányzata megjelölését,

b) a kitüntetett nevét,

c) az adományozást kimondó Képviselő-testületi határozat számát, idejét,

d) a kitüntetés indokát,

e) a polgármester és a jegyző aláírását, és

g) Balatonszepezd Önkormányzatának pecsétjét.

(4) A kitüntetéssel pénzjutalom jár, amely nettó 50.000 Ft értékű.

**4. A kitüntetés adományozásának rendje**

**8. §**

(1) A kitüntetés adományozása céljából a polgármester évente egy alkalommal, április 1. napjáig felhívást tesz közzé.

(2) A kitüntetések adományozására javaslatot tehetnek:

a) a képviselő-testület tagjai,

b) a képviselő-testület bizottsága,

c) társadalmi szervezetek, helyi közösségek

d) Balatonszepezd község polgárai.

(3) A javaslatot indokolni kell.

(4) A felhívásra tárgyév május 31-ig kell a javaslatokat a polgármesterhez benyújtani. A javaslatokat az Ügyrendi Bizottság véleményezését követően lehet a képviselő-testület soron következő ülésére beterjeszteni, melyre a javaslattevőket meg kell hívni.

(5) Valamennyi kitüntetés adományozásáról a képviselő-testület minősített többséggel hoz döntést, mely határozatba belefoglalja az adományozás tényét és indokait.

(6) A képviselő-testület által adományozott kitüntetésekről a jegyző külön nyilvántartást vezet.

(7) Elhunyt személy emlékére kitüntetés nem adományozható.

(8) A Balatonszepezd Község Díszpolgára cím, valamint a „BALATONSZEPEZDÉRT” kitüntetés átadására az eseményhez méltó ünnepélyes körülmények között, tárgyévben, nemzeti vagy állami ünnep – kivételes esetben helyi rendezvény - alkalmából rendezett községi ünnepség keretében kerül sor.

(9) A „JÓ TANULÓ, JÓ SPORTOLÓ” kitüntető cím átadására a hagyományos augusztus 19-i szezonzáró rendezvény alkalmával kerül sor.

**5. A kitüntetés visszavonása**

**9. §**

(1) A kitüntető címet vissza lehet vonni, ha a kitüntetett arra érdemtelenné válik, továbbá, ha a viselésére méltatlanná válik.

(2) Meg kell vonni a kitüntetést attól, akit a bíróság közügyek gyakorlásától jogerősen eltiltott, vagy olyan bűncselekményt követett el, amely miatt a kitüntetés viselésére méltatlanná válik.

(3) A kitüntetés visszavonásáról a javaslattételre jogosultak kezdeményezésére a képviselő-testület minősített többséggel határoz.

(4) A határozat kibocsátásával egyidejűleg a kitüntetés bevonásáról a jegyző gondoskodik.

**6. Záró rendelkezések**

**10. §**

Hatályát veszti az elismerő cím és helyi kitüntetés alapításáról és adományozásának rendjéről szóló 32/2005. (XII.16.) önkormányzati rendelet.

**11. §**

Ez a rendelet 2025. október 1-jén lép hatályba.

Balatonszepezd, 2025. szeptember 26.

**Bíró Imre                                                                    dr. Varga Viktória**

                 polgármester                                                                                 jegyző

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (Jat.) 17. §-a szerint:

**17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.** Az előzetes hatásvizsgálat eredményéről ... önkormányzati rendelet esetén a helyi Önkormányzat Képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

A helyi kitüntetések alapításáról és adományozásuk rendjéről szóló rendelet tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezetnek társadalmi hatása a településen és a település érdekében végzett fejlesztő munka motiválása.

A Tervezet csekély gazdasági és költségvetési hatásokat keletkeztethet az új díj alapításával.

**ab) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei nincsenek.

**ac) A jogszabály adminisztratív terheket befolyásoló hatásai**

A Tervezet adminisztratív terheket nem keletkeztet.

**b) A jogszabály megalkotásának szükségessége, a jogalkotás elmaradásának várható következményei**

A jogszabály megalkotását a „JÓ TANULÓ, JÓ SPORTOLÓ” kitüntetés alapítása indokolja, ugyanakkor a jelenleg hatályos rendelet szerkezetileg nem felel meg a jogszabályszerkesztés szabályainak, így célszerű új rendeletet alkotni.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel.